Kleinspitz

Kleinspitz on pienikokoinen Saksasta peräisin oleva koirarotu, joka kuuluu saksanpystykorviin. Vuosina 2021–2025 Suomessa rekisteröitiin 400–600 kleinspitzia vuosittain ja vuonna 2025 se oli 20. suosituin rotu.

 Ulkonäkö 
Kleinspitz on pieni, runsasturkkinen pystykorva. Karvapeite on kaksinkertainen ja tuuhea ja rodussa esiintyy lukuisia värityksiä mukaan lukien musta, ruskea, oranssi, oranssi-soopeli, kermanvärinen, kerma-soopeli, hopeanharmaa, black & tan, valkoinen tai valkokirjava (valkoinen mustin, ruskein, harmain, oranssein, oranssi-soopelein, kermanvärisin tai kerma-soopelein merkein). Ihannesäkäkorkeus on 26 cm, josta sallitaan kolmen sentin poikkeama molempiin suuntiin. Paino määräytyy koon mukaan ja on keskimäärin 3–5 kg.

 Luonne ja käyttäytyminen 
Kleinspitz on yleensä ystävällinen, sisukas, valpas ja vilkas. Se on uskollinen omistajalleen, helppo kouluttaa ja oppii nopeasti. Vahtimisvietin voimakkuus vaihtelee yksilön mukaan, mutta valppaana ja terhakkaana koirana kleinspitz saattaa olla herkkähaukkuinen. Toimintakykyä ja -halukkuutta rodusta löytyy, mistä todisteena ovat monet luonnetestin erinomaisin pistein läpäisseet yksilöt. Omistajaansa se kiintyy todella usein voimakkaasti. 

 Alkuperä 
Kleinspitzin kantamuoto oli mahdollisesti muinainen Canis familiaris palustris. Aiemmin saksanpystykorvat toimivat pihavahteina, mutta pienimmät niistä alkoivat muuttua seurakoiriksi 1800-luvulla. 1900-luvulla määriteltiin 5 eri kokomuunnosta: keeshond, grosspitz, mittelspitz, kleinspitz ja pomeranian.

 Terveys 
Kleinspitz elää usein sangen pitkäikäiseksi. Rodun keskimääräinen elinikä on noin 11 vuotta, kun tarkastellaan vuosina 2011–2025 kuolleita rodun edustajia. Tyypillisimmät kuolinsyyt ovat vanhuus, syöpäsairaudet, tapaturmat ja sydänsairaudet. Kleinspitzin merkittävimmät terveysongelmat ovat parodontiitti, purentavirheet, patellaluksaatio, silmäsairaudet ja allergiat. 

Silmäsairauksista yleisimmät ovat ylimääräiset silmäripset (distichiasis/ektooppinen cilia) ja kaihi. Eriasteista patellaluksaatiota esiintyy noin 15 %:lla rodun edustajista, kun tarkastellaan vuosina 2015–2025 tutkittuja kleinspitzeja. Patellaluksaatio saattaa vaatia leikkaushoitoa.

Johtuen kleinspitzien pienestä koosta on rodulla alttius parodontiittiin eli hampaiden kiinnityskudoksen tulehdukselliseen sairauteen.  Sairautta voi ennaltaehkäistä hampaiden harjaamisella. Rodun edustajilla esiintyy välillä liian kapeita alaleukoja, jolloin kulmahampaat pääsevät porautumaan kivuliaasti ikeneen. Maitokulmahampaiden irtoamattomuus on myös varsin tavallista.  

Saksanpystykorvat eivät ole sisäsiittoisia koirarotuja verrattuna muihin koirarotuihin. Geenitutkimuksessa vähiten sisäsiittoinen koirarotu oli sekarotuinen ja sen jälkeläisen sisäsiittoisuusluku oli 0,037. Serkusten jälkeläisen sisäsiittoisuusluku on 0,0625 ja täyssisarusten jälkeläisellä luku on 0,25, mikä on melkein sama kuin keskivertokoiralla. Saksanpystykorvien jälkeläisen luku oli vain 0,153 ja ne kuuluvat vähiten sisäsiittoisiin koirarotuihin. 

 Lähteet 
 Pienpystykorvat

Viitteet

Luokka:FCI 5 Pystykorvat ja alkukantaiset koirat
Luokka:SKL 5 Pystykorvat ja alkukantaiset koirat
Luokka:Pystykorvat
Luokka:Saksalaiset koirarodut
Luokka:Seulonnan keskeiset artikkelit